กระทรวงวัฒนธรรม จัดมหกรรมนาฏศิลป์และดนตรี เฉลิมพระเกียรติ พระบาทสมเด็จพระเจ้าอยู่หัว
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า เนื่องในโอกาสมหามงคลเฉลิมพระชนมพรรษาพระบาทสมเด็จพระเจ้าอยู่หัว 28 กรกฎาคม 2565  กระทรวงวัฒนธรรมร่วมกับหน่วยงานภาครัฐ เอกชน และเครือข่ายทางวัฒนธรรม จัดกิจกรรมเฉลิมพระเกียรติ ทั้งส่วนกลางและภูมิภาค เพื่อน้อมสำนึกในพระมหากรุณาธิคุณที่ทรงปฏิบัติพระราชกรณียกิจนานัปการเพื่อประโยชน์สุขของพสกนิกรชาวไทย  ประกอบด้วย การประดับตกแต่งสถานที่ ประดับผ้าระบายสีเหลืองร่วมกับผ้าระบายสีขาว ประดับธงชาติคู่กับธงพระปรมาภิไธย ว.ป.ร. จัดตั้งโต๊ะหมู่บูชาประดิษฐานพระบรมฉายาลักษณ์ พร้อมเครื่องราชสักการะ จัดกิจกรรมทางศาสนา ได้แก่ พิธีเจริญพระพุทธมนต์ พิธีทางศาสนามหามงคล 5 ศาสนา พิธีทำบุญตักบาตรถวายพระราชกุศล พิธีถวายพระพรชัยมงคล ลงนามถวายพระพรและกิจกรรมวัฒนธรรมอาสาทำความดีทั้งแผ่นดิน  นอกจากนี้ ยังกำหนดจัดการแสดงทางวัฒนธรรมมหกรรม นาฎะ ดนตรี คีตการ เฉลิมพระเกียรติระหว่างวันที่ 27-30 กรกฎาคม 2565 ณ โรงละครแห่งชาติ เวลา 14.00 น. ได้แก่ วันที่ 27 กรกฎาคม จัดการแสดงคอนเสิร์ต เฉลิมพระเกียรติและการบรรเลงวงออร์เคสตราจากตับพรหมาสตร์ ประกอบการแสดงโขน เรื่องรามเกียรติ์ ตอนศรพรหมาสตร์  วันที่ 28 กรกฎาคม จัดการแสดงโขนเฉลิมพระเกียรติฯ เรื่องรามเกียรติ์ ชุด "พระรามราชสุริยวงศ์"  วันที่ 29 กรกฎาคม จัดการแสดงพื้นบ้านไทย ชุด "ร่วมใจภักดิ์ น้อมฯ จงรักพระทศมินทร์"  และวันที่ 30 กรกฎาคม  จัดการแสดงคอนเสิร์ตเฉลิมพระเกียรติ ชุด "รัตนโกสินทร์ แผ่นดินสยาม"  เปิดให้ผู้สนใจเข้าชมฟรีรับบัตรชมการแสดงได้ตั้งแต่บัดนี้เป็นต้นไป ณ ห้องจำหน่ายบัตร โรงละครแห่งชาติ ระหว่างเวลา 09.00 น.- 16.00 น. หรือโทรศัพท์หมายเลข 0-224-1342 และ 0-2221-0171